ⵀⵉⵛⴰⵎ ⵍⴳⵔⵔⵓⵊ

ⵀⵉⵛⴰⵎ ⵍⴳⵔⵔⵓⵊ (ⵉⵍⵓⵍ ⴳ 14 ⵛⵓⵜⴰⵏⴱⵉⵔ 1974) ⵉⴳⴰ ⵢⴰⵏ ⵓⵎⴰⵣⵣⴰⵍ ⴰⵎⵖⵔⵉⴱⵉ ⴰⵎⴰⵣⵉⵖ ⴰⵣⴰⵢⴽⵓ, ⵖⵓⵔⵙ ⴽⵉⴳⴰⵏ ⵏ ⵜⵙⵎⵖⵓⵔⵉⵏ  ⴳ ⵜⵓⵏⵏⵓⵏⵜ ⵏ ⵓⵔⴰⵔⵏ ⵏ ⵜⴷⵓⵙⵉ/ⵜⵉⵙⵓⵔⴰⵔⵉⵏ ⵏ ⵜⴳⴳⴰⵍⵉⵏ. ⴰⵔ ⴳⵉⵙ ⵙⴽⴰⵔⵏ ⵜⵓⴳⴷⵜ ⵏ ⵎⵉⴷⴷⵏ ⴰⵎⵏ ⵓⵎⴰⵣⵣⴰⵍ ⴰⵎⵓⴼⴰⵢ ⴳ ⵓⵎⵛⴰⵍⴰⵢ ⵏ 1500 ⵎⵉⵜⵔⵓ. ⵜⵖⴰⵎⴰ ⵓⴽⴰⵏ ⵙⵓⵔ ⵜⵎⴽⵔⵔⴰ ⵏⵏⵙ ⴳ ⵓⵎⵛⵍⴰⵢ ⵏ 1500 ⵎⵉⵜⵔⵓ ⵍⵍⵉ ⵢⵓⵎⵥ ⴳ ⵕⵓⵎⴰ ⴰⵙⴳⴳⵯⴰⵙ ⵏ 1998, 3:26:00, ⴷ ⵓⵔ ⵉⵣⵎⵉⵔ ⴰⵡⴷ ⵢⴰⵏ ⵓⵎⵣⵣⴰⵍ ⴰⴷ ⵜ ⵉⵣⵔⵉ ⵙ ⵖⵉⵍⴰ. ⵉⴼⵍ ⵜⵓⵏⵏⵓⵏⵜ ⴳ 22 ⵎⴰⵢⵢⵓ 2006 ⴹⴰⵕⵜ ⵏ ⵢⴰⵜ ⵜⵎⴰⴹⵓⵏⵜ ⴳ ⵓⵄⵔⵓⵔ ⵏⵏⵙ  ⴳ ⵜⴱⵔⵣⴰ ⵜⴰⵎⴰⴹⵍⴰⵏⵜ ⵏ ⵜⴷⴰⵍⴰ ⵉⵇⵇⵏⵏ ⴳ ⵎⵓⵙⴽⵓ. ⵢⵓⵎⵥ ⵍⴳⵔⵔⵓⵊ ⵜⴰⵔⵙⵓⵜ ⵏ ⵓⴳⵏⵙⴰⵙ ⵏ ⵜⴰⵎⵓⵏⵜ ⵜⴰⴳⵔⴰⵖⵍⴰⵏⵜ ⵏ ⵓⵔⴰⵔⵏ ⵏ ⵜⴷⵓⵙⵉ,ⴷ ⵍⵢⵓⵏⵉⵙⵉⴼ ⴷ ⵜⵙⵇⵇⵉⵎⵜ ⵜⴰⵍⵓⵎⴱⴱⵉⵜ ⵜⴰⴳⵔⴰⵖⵍⴰⵏⵜ.

ⵉⵙⴽⵔ ⴳ ⵓⵍⴰⵎⴱⵢⴰⴷ ⵏ ⵡⴰⵜⵉⵏⴰ ⵏ 2004 ⵢⴰⵜ ⵜⵙⴽⵔⴰⵡⵜ ⵜⴰⵎⵣⵔⴰⵢⵜ ⵍⵍⵉⴳ ⵢⵓⵎⵥ ⵙⵏⴰⵜ ⵜⵎⴰⴷⴰⵢⵉⵏ ⵜⵉⵎⵏⵏⵓⵔⵖⵉⵏ ⵜⵉⵍⵓⵎⴱⴱⵉⵢⵉⵏ ⴹⴰⵕⵜ ⵏ ⵎⴰⴷ ⵉⵔⵣⴰ ⴳ ⵉⵎⵛⴰⵍⴰⵢⵏ ⵏ 1500 ⴷ 5000 ⵎⵉⵜⵔⵓ, ⴹⴰⵕⵜ ⵏ ⵢⴰⵏ ⵓⵎⵣⵉⵣⵡⵔ ⵉⵛⵇⵇⴰⵏ ⴳ ⵓⵎⵛⴰⵍⴰⵢ ⵏ 1500 ⵎⵉⵜⵔⵓ ⴷ ⵓⵎⴰⵣⵣⴰⵍ ⴱⵉⵔⵏⴰⵔⴷ ⵍⴰⴳⴰⵜ ⴷ ⴽⵉⵏⵉⵏⵉⵙⴰ ⴱⵉⴽⵉⵍⵉ ⴳ ⵓⵎⵣⵉⵣⵡⵔ ⵏ 5000 ⵎⵉⵜⵔⵓ.ⵜⵓⴷⵔⵜ ⵏⵏⵙ

 ⵜⵉⴳⵎⵉ ⵏⵏⵙ 
ⵉⵍⵓⵍ ⵀⵉⵛⴰⵎ ⵍⴳⵔⵔⵓⵊ ⴳ 14 ⵛⵓⵜⴰⵏⴱⵉⵔ 1974 ⴳ ⵜⵖⵔⵎⵜ ⵏ ⴱⵔⴽⴰⵏ ⴳ ⵢⵉⵥⵥⵍⵎⴹ-ⴰⴳⵎⵎⵓⴹ ⵏ ⵍⵎⵖⵔⵉⴱ, ⴳ ⵜⵓⵥⵥⵓⵎⵜ ⵏ ⵢⴰⵜ ⵜⵡⵊⴰ ⵏ ⵉⵎⴽⵔⴰⵣⵏ/ⵉⴼⵍⵍⴰⵃⵏ. ⴳ ⵜⵣⵡⵉⵔⵉ, ⵢⵓⵔⴰⵔ ⵜⴰⵛⴰⵎⵎⴰ ⵏ ⵓⴹⴰⵕ ⴷ ⵜⵡⵊⵊⴰ ⵏ ⵜⵙⴽⵏⵉⵜ ⴳ ⵜⵉⵔⵎⵉⵜ ⵏⵏⵙ ⴰⴷ ⵉⴳ ⴰⵎⴰⵏⵓⵏ, ⵎⴰⵛⴰ ⴰⴹⴳⴳⵃⵉⴳ ⵏⵏⵙ ⴳ ⵜⵓⵏⵏⵓⵏⵜ ⵏ ⵓⵔⴰⵔⵏ ⵏ ⵜⴷⵓⵙⵉ ⵜⵓⵛⴽⴰ ⴷ ⴳ ⵓⵡⵜⴰⵢ ⵏ 13 ⵏ ⵉⵙⴳⴳⵯⴰⵙⵏ, ⵍⵍⵉⵖ ⵙⵉⵙ ⵉⵙⵙⵢⴰⴼⴰ ⵢⴰⵏ ⵓⵙⵍⵖⵎⴰⵢ ⴰⴷⵖⵔⴰⵏ ⴷ ⵢⵓⴼⴰ ⴳⵉⵙ ⵢⴰⵜ ⵜⵎⴼⴽⵉⵜ ⵉⵙⴱⵖⵙ ⵜ ⴰⴷ ⵉⵙⴽⵔ ⵜⵓⵏⵏⵓⵏⵜ. ⴰⵎⵎ ⵎⴽⵍⵍⵉ ⵙ ⵉⵏⵏⴰ ⵍⴳⵔⵔⵓⵊ, ⵜⴰⴷⴰⵡⵍⴰ ⵏⵏⵙ ⵜⴰⵖⵔⵎⴰⵏⵜ ⴷ ⵍⵍⵉⴳ ⵉⵍⵍⴰⵏ ⴳ ⵜⴰⵎⴰ ⵓⵙⵓⵔⴰⵔ ⴰⵎⴰⵏⵓⵏ ⵢⵓⵊⵊⴰ ⵜ ⵎⴰⵢⴰⵏ ⴰⴷ ⵉⵣ=ⵥⵕ ⵉⵎⵃⵉⵣⵡⴰⵔⵏ ⵏ ⵓⵔⴰⵔⵏ ⵏ ⵜⴷⵓⵙⵉ ⵙ ⵡⴰⵟⵟⴰⵚ,  ⴰⵢⴰⵏⵏ ⴰⴷ ⵜ ⵢⵓⴷⵊⴰⵏ ⴰⴷ ⴱⴰⵀⵔⴰ ⵉⵏⵏⵖⵣⵍ ⵙ ⵜⴰⵣⵣⵍⴰ.

 ⵜⴰⵡⴰⴷⴰ ⵏⵏⵙ 
ⵉⴽⴽ ⵜ ⵉⵏⵏ  ⵀⵉⵛⴰⵎ ⵍⴳⵔⵔⵓⵊ ⴰⵔ ⵉⵜⵜⵓⵔⴰⵔ ⴰⵎ ⵓⵃⵟⵟⴰⵢ ⵏ ⵜⵔⴰⵜⵙⴰ ⴳ ⵜⴰⵛⴰⵎⵎⴰ ⵏ ⵓⴹⴰⵕ ⴳ ⵜⵎⵥⵉ ⵏⵏⵙ, ⵎⴰⵛⴰ ⵜⵙⵙⵎⵜⵔ ⵜ ⵢⵉⵏⵏⴰⵙ ⴰⴷ ⵉⵎⵎⴰⵜⵜⵉ ⵖⵔ ⵜⴰⵣⵣⵍⴰ, ⵙⵍⴰⵡⴰⵏ ⴰⴽⴽⵯ ⴰⵛⴽⵓ ⵙⴳ ⵜⵎⵥⵉ ⵏⵏⵙ ⴰⵔ ⵜ ⵙⵙⵓⵙⵓⵎⵏ ⵜⵉⵡⵓⵔⵉⵡⵉⵏ ⵏ ⵓⵏⵎⵓⵔⵉ ⴰⵎⵖⵔⵉⴱⵉ ⵙⵄⵉⴷ ⵄⵡⵉⵟⴰ. ⵉⴼⴽⴰ ⵀⵉⵛⴰⵎ ⵍⴳⵔⵔⵓⵊ ⵢⵉⵖⴼ ⵏⵏⵙ ⵉ ⵓⵎⵓⵔⵙ ⴳ ⵜⴰⵣⵣⵍⴰ. ⴷ ⵉⴽⵛⵎ ⴹⴰⵕⵜ ⵏ ⵓⵢⴰⵏⵏ ⵙ ⵓⵙⵉⵏⴰⴳ ⴰⵏⴰⵎⵓⵔ ⵏ ⵓⵔⴰⵔⵏ ⵏ ⵜⴷⵓⵙⵉ ⴳ ⵕⵕⴱⴰⵟ ⴰⵙⴳⴳⵯⴰⵙ ⵏ 1990, ⴳ ⵎⴰⵢⴰⴷ ⴷⴰⵔⵙ ⵜⵍⵍⴰ ⵓⵡⵜⴰⵢ 16 ⵏ ⵉⵙⴳⴳⵯⴰⵙⵏ.

ⵜⴰⵣⵡⵉⵔⵉ ⵏ ⵜⴰⵡⴰⴷⴰ ⵏⵏⵙ ⵜⴰⴳⵔⴰⵖⵍⴰⵏⵜ ⵜⵍⵍⴰ ⴳ 1995 ⵍⵍⵉⵖ ⵉⵣⵎⵔ ⴰⴷ ⵉⵏⵔⵓ ⴳ ⵜⴱⵔⵣⴰ ⵏ ⵓⵎⴰⴹⴰⵍ ⵏ ⵓⵔⴰⵔⵏ ⵏ ⵜⴷⵓⵙⵉ ⴳ ⵓⴳⵏⵙⵓ ⵏ ⵜⴷⴰⵍⴰ ⴳ ⵓⵎⵛⴰⵍⵢ ⵏ 1500 ⵎⵉⵜⵔⵓ, ⴷⴰⵜ ⴰⴷ ⵢⵉⵍⵉ ⴳ ⵓⴷⵖⴰⵔ ⵡⵉⵙ ⵙⵉⵏ ⵏ ⵓⵎⵛⴰⵍⴰⵢ ⴰⴷ ⵏⵉⵜ, ⵢⵓⵎⵥ ⵜⴰⵎⴰⴷⴰⵢⵜⵏ ⵏ ⵏⵏⵇⵔⵜ ⴳ ⵜⴱⵔⵣⴰ ⵜⴰⵎⴰⴹⵍⴰⵏⵜ ⵏ ⵓⵔⴰⵔⵏ ⵏ ⵜⴷⵓⵙⵉ ⵏ ⴱⵕⵕⴰ ⵏ ⵓⵙⴳⴳⵯⴰⵙ ⴰⵏⵏ, ⵍⵍⵉ ⵉⵜⵜⵓⵙⴽⴰⵔⵏ ⴳ ⴳⵓⵜⴱⵓⵔⴳ ⵏ ⵙⵙⵡⵉⴷ. ⴹⴰⵕⵜ ⵏ ⵓⵢⴰⵏⵏ, ⵉⵥⴹⴰⵕ ⴰⴷ ⵉⵏⵔⵓ ⴳ ⴽⵕⴰⴹⵟ ⵜⴱⵔⵣⴰⵜⵉⵏ ⵜⵉⵎⴰⴹⵍⴰⵏⵉⵏ ⵜⵉⵎⴹⴼⴰⵕⵉⵏ ⴳ ⵓⵎⵛⴰⵍⴰⵢ ⵏ 1500 ⵎⵉⵜⵔⵓ ⴳ ⵉⵙⴳⴳⵯⴰⵙⵏ ⵏ 1997, 1999 ⴷ 2001. ⵍⴳⵔⵔⵓⵊ ⵍⵍⵉ ⵉⴳⴰⵏ ⴰⵎⴰⵣⵣⴰⵍ ⴰⵎⴰⵣⵉⵖ ⵏⵜⵜⴰ ⵉⴳⴰ ⵢⴰⵏ ⵙⴳ ⵡⵉⴷⴰ ⴱⴰⵀⵔⴰ ⵢⵉⵡⵉⵏ ⵜⵉⴱⵔⵣⴰⵜⵉⵏ ⵜⵉⵎⴰⴹⵍⴰⵏⵉⵏ ⴳ ⵓⵔⴰⵔⵏ ⵏ ⵜⴰⴳⴳⴰⵍⵉⵏ ⴳ ⵓⵎⴰⴹⴰⵍ. ⴷ ⵏⵜⵜⴰⵏ ⴰⴷ ⵉⴳⴰⵏ ⴰⵎⴰⵣⵣⴰⵍ ⴰⵎⵓⴼⴰⵢ ⴳ ⵉⵣⴰⵔⵓⵜⵏ ⵉⵏⴰⵎⵎⴰⵙⵏ ⴳ ⵓⵎⴰⴹⴰⵍ ⵏⵖ ⴷ ⴳ ⵓⵎⵣⵔⵓⵢ ⴰⴽⴽⵯ.

 ⵓⵍⴰⵎⴱⵢⴰⴷ 
ⵉⵍⵍⴰ ⵖⵓⵔ ⵍⴳⵔⵔⵓⵊ ⵢⴰⵏ ⵓⵎⵣⵔⵓⵢ ⵉⵖⵣⵣⵉⴼⵏ ⴰⴽⴷ ⵓⵍⴰⵎⴱⵢⴰⴷ. ⴷ ⴹⴰⵕⵜ ⵏ ⵎⴰⵢⴷ ⵉⵍⵍⴰ ⴳ ⵜⵓⴽⵯⵟ ⵏ ⵓⵙⵡⵉⵔ ⵏⵏⵙ, ⵉⴽⵛⵎ ⵓⵍⴰⵎⴱⵢⴰⴷ ⵏ ⵡⴰⵟⵍⴰⵏⵟⴰ 1996 ⴷ ⵉⴽⴽⴰ ⵜ ⵉⵏⵏ ⵉⵃⴰⴷⴰ ⵏⵏ ⵉⵎⵉⵍ ⴰⵔⵔⴰⵣ , ⵎⴰⵛⵛ ⵉⵙⵔⴳ ⴰⵙ ⴳⴰⵔ ⵥⵥⵀⵕ ⵏⵏⵙ ⴰⵢⵍⵍⵉⴳ ⵉⵎⵎⴰⴳⴳⴰⵔ ⴷ ⵓⵎⴷⴷⴰⴽⴽⵯⵍ ⵏⵏⵙ ⵓ ⴷⵣⴰⵢⵔ  ⵏⵓⵕⴷⴷⵉⵏ ⵎⵓⵔⵙⵉⵍⵉ ⴰⴷ ⵉⴹⵕ ⴼ ⵡⴰⴽⴰⵍ ⴳ ⵜⵓⵥⵥⵓⵎⵜ ⵏ ⵜⴰⵣⵣⵍⴰ .

ⵜⵓⵛⴽⴰ ⴷ ⵜⴷⵔⴰⵡⵜ ⵜⵉⵙ ⵙⵏⴰⵜ ⵏⵏⵙ ⴳ ⵙⵉⴷⵏⵉ 2000, ⴷ ⵉⴳ ⴷ ⵡⵉⵙ ⵙⵉⵏ ⴳ ⵓⵎⵛⴰⵍⴰⵢ, ⴷ ⵢⵓⵎⵥ ⵖⴰⵙ ⵜⴰⵎⴰⴷⴰⵢⵜ ⵏ ⵏⵏⵇⵔⵜ ⵜⴰⴼⴹⴹⵉⵏⵜ. ⵉⵎⴰ, ⵜⴰⴷⵔⴰⵡⵜ ⵜⵉⵙ ⴽⵕⴰⴹⵜ ⴳ ⵡⴰⵜⵉⵏⴰ 2004 ⵜⴳⴰ ⵜⴰⵎⵥⵍⵉⵜ, ⴷ ⵢⵓⵎⵥ ⴳⵉⵙ ⵙⵏⴰⵜ ⵜⵎⴰⴷⴰⵢⵉⵏ ⵜⵉⵎⵏⵏⵓⵔⵖⵉⵏ ⴳ ⵓⵎⵛⴰⵍⴰⵢ ⵏ 1500 ⵎⵉⵜⵔⵓ ⴷ 5000 ⵎⵉⵜⵔⵓ.ⵀⵉⵛⴰⵎ ⵍⴳⵔⵔⵓⵊ

 ⵜⵉⵙⵎⵖⵓⵔⵉⵏ 
ⵓⵔⴰⵔⵏ ⵏ ⵓⵍⴰⵎⴱⵢⴰⴷ :

 ⵓⵔⴰⵔⵏ ⵏ ⵓⵍⴰⵎⴱⵢⴰⴷ ⵏ ⵓⵏⴱⴷⵓ ⴳ 2000 ⴳ ⵙⵉⴷⵏⵉ:ⵜⴰⵎⴰⴷⴰⵢⵜ ⵏ ⵏⵏⵇⵔⵜ  ⴳ ⵛⴰⵍⴰ ⵏ 1500 ⵎⵉⵜⵔ.
 ⵓⵔⴰⵔⵏ ⵏ ⵓⵍⴰⵎⴱⵢⴰⴷ ⵏ ⵓⵏⴱⴷⵓ ⴳ 2004 ⴳ ⵡⴰⵜⵉⵏⴰ: ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ ⴳ 1500 ⵎ, ⴷ ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ ⴳ ⵛⴰⵍⴰ ⵏ 5000 ⵎ.

ⵜⴰⴱⵔⵣⴰ ⵏ ⵓⵎⴰⴹⴰⵍ :

 1995 ⴳ ⴳⵓⵜⴱⵓⵔⴳ: ⵜⴰⵎⴰⴷⴰⵢⵜ ⵏ ⵏⵏⵇⵔⵜ ⴳ ⵛⴰⵍⴰ ⵏ 1500 ⵎ.
 1997 ⴳ ⵡⴰⵜⵉⵏⴰ: ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ ⴳ ⵛⴰⵍⴰ ⵏ 1500 ⵎ.
 1999 ⴳ ⵙⵉⴼⵉⵍⴰ: ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ ⴳ ⵛⴰⵍⴰ ⵏ 1500 ⵎ.
 2001 ⴳ ⵉⴷⵎⵓⵏⵜⵓⵏ: ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ ⴳ ⵛⴰⵍⴰ ⵏ 1500 ⵎ.
 2003 ⴳ ⴱⴰⵔⵉⵣ: ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ  ⴳ ⵛⴰⵍⴰ ⵏ 1500 ⵎ, ⴷ ⵜⴰⵎⴰⴷⴰⵢⵜ ⵏ ⵏⵏⵇⵔⵜ ⴳ ⵛⴰⵍⴰ ⵏ 5000 ⵎ.

ⵜⴰⴱⵔⵣⴰ ⵏ ⵓⵎⴰⴹⴰⵍ ⴳ ⵓⴳⵏⵙⵓ ⵏ ⵜⴷⴰⵍⵉⵡⵉⵏ :

 1995 ⴳ ⴱⴰⵔⵛⴰⵍⵓⵏⴰ: ⵜⴰⵎⴷⴰⵢⵜ ⵜⴰⵎⵏⵏⵓⵔⵖⵜ ⴳ ⵛⴰⵍⴰ ⵏ 1500 ⵎ .
 1997 ⴳ ⴱⴰⵔⵉⵣ : ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ ⴳ ⵛⴰⵍⴰ ⵏ 1500 ⵎ .
 2001 ⴳ ⵍⵉⵛⴱⵓⵏⴰ : ⵜⴰⵎⴰⴷⴰⵢⵜ ⵜⴰⵎⵏⵏⵓⵔⵖⵜ ⴳ ⵛⴰⵍⴰ ⵏ 3000 ⵎ .

ⵜⴰⴱⵔⵣⴰ ⵜⴰⵎⵏⵏⵓⵔⵖⵜ :

ⵉⵔⵣⴰ ⵜⴰⴱⵔⵣⴰ ⵜⴰⵎⵏⵏⵓⵔⵖⵜ ⵉⵙⴳⴳⵯⴰⵙⵏ ⵏ : 

 1998.
 2000.
 2001.
 2002.

ⵜⵉⵎⴽⵔⵔⵉⵡⵉⵏ ⵜⵉⵎⴰⴹⵍⴰⵏⵉⵏ  ⴳ ⴱⵕⵕⴰ (ⵡⴰⴹⵓ ⵏ ⴱⵕⵕⴰ):

 2 ⴱⵔⴰⵢⵔ 1997 : 3 :31.18 ⴳ (1500) ⴳ ⵛⵜⵓⵜⴳⴰⵔⵜ ⴰⵍⵎⴰⵏⵢⴰ.
 12 ⴱⵔⵢⵔ 1997 : (ⵍⵎⴰⵢⵍ) 3: 48.45 ⴳ ⵊⵉⵏⵜ ⴳ ⴱⵍⵊⵉⴽⴰ .
 ⵢⵓⵍⵢⵓ 1998: 3:26.00 ⴳ 1500 ⵎ (ⵔⵓⵎⴰ)ⵜⴰⴷⴰⵍⴰ ⵉⵇⵇⵏⵏ .
 ⵢⵓⵍⵢⵓ 1999: 3:43.13 ⴳ (ⵍⵎⴰⵢⵍ)ⵔⵓⵎⴰ.
 7 ⵛⵓⵜⴰⵏⴱⵉⵔ 1999: 4:44.79 ⴳ 2000 ⵎ (ⴱⵉⵔⵍⵉⵏ).ⵜⵉⵙⵎⵖⵓⵔⵉⵏ ⵏⵏⵙ

 ⵥⵕ ⵓⴳⴳⴰⵔ 

 ⵙⵓⴼⵢⴰⵏ ⵍⴱⵇⵇⴰⵍⵉ
 ⵓⵍⴰⵎⴱⵢⴰⴷ

 ⵉⵙⴰⵖⵓⵍⵏ